Lords of Chaos (film)

***Lords of Chaos*** er en biografisk skrekk-thriller fra 2018 regissert av Jonas Åkerlund. Filmen skildrer de dramatiske hendelsene i 1990-tallets svartmetallmiljø i Norge. Den var en samproduksjon mellom Sverige, Storbritannia og USA. 

Filmen er basert på en bok av Michael Moynihan og Didrik Søderlind med samme navn (1998). Den er en blanding av dokumentar og fiksjon fra tidlig 1990-talls norske black metal-miljø, sett fra Øystein «Euronymous» Aarseths perspektiv. I rollene finnes blant andre Rory Culkin som Euronymous, Emory Isaac Cohen som Varg Vikernes og Jack Kilmer som Dead.

Filmen hadde premiere på Sundance Film Festival 23.januar 2018. Den ble overveiende godt mottatt av filmkritikere, men responsen fra metalmiljøet var sterkt splittet.

## Handling
I 1987 danner Euronymous, Jørn «Necrobutcher» Stubberud og Kjetil Manheim black metal-bandet Mayhem. Manheim blir erstattet av Jan Axel «Hellhammer» Blomberg, og svenske Per Yngve «Dead» Ohlin blir med på vokal. Dead er – som scenenavnet hinter til – svært opptatt av død, og har en selvdestruktiv atferd med selvskading, også på scenen.

Dead begår selvmord på dramatisk vis, og da Euronymous finner Dead død bruker han tid på å arrangere og ta bilder av liket før han ringer politiet. Han lager også halskjeder av biter av Deads hodeskalle og gir dem til de andre medlemmene. I avsky over Euronymous' handlinger etter vennens død, slutter Necrobutcher i bandet.

Euronymous starter sitt eget black metal plateselskap og åpner platebutikken Helvete – et sosialt knutepunkt for black metal-fans, der de mest iherdige ble omtalt som «den svarte sirkel». 

Etter å ha blitt hånet av Euronymous, brenner den svært antikristne (Kristian) Varg «Count Grishnackh» Vikernes ned en kirke. Når Euronymous' status som leder av den sorte sirkel blir utfordret av Vikernes, brenner også han ned en kirke, sammen med Bård Faust og Vikernes.

Euronymous får med seg Vikernes (bass), Snorre «Blackthorn» Ruch (gitar) og den ungarske vokalisten Attila Csihar på Mayhems første album, *[[De Mysteriis Dom Sathanas]]* (1994). En ny maktkonflikt oppstår mellom Vikernes og Euronymous.

Etter en bølge av kirkebrenninger og Fausts drap på en homofil mann, knytter politiet medlemmer av svartmetallmiljøet til forbrytelsene. Etter et avisintervju blir Vikernes arrestert som hovedmistenkt for forbrytelsene men raskt løslatt på grunn av mangel på bevis. Han forlater Mayhem og sier til Euronymous at han har planer om å starte sitt eget plateselskap. Euronymous opprører Vikernes med å avsløre at halskjedene som etter sigende var laget av biter av Deads hodeskalle var falske, og at hans eget voldelige og anti-autoritære tankesett bare har vært et image han opprettet for å gi bandet publisitet.

Helvete blir lagt ned, og mens han rasende pakker ned butikken snakker Euronymous nedsettende om Vikernes til en jevnaldrende, og uttrykker et ønske om å drepe ham. Etter å ha roet seg, sender Euronymous Vikernes et kontraktsforslag der musikkrettighetene blir frigitt til ham. Vikernes får høre om drapstruslene og drar for å konfrontere Euronymous. Han slippes inn i leiligheten under påskudd av å skulle signere kontrakten; innenfor oppstår et basketak som ender med at Euronymous jages ut i trappeoppgangen der han knivstikkes til døde. 

Nyheten om drapet havner på alle forsider og Vikernes blir snart arrestert. Han kjennes skyldig for drapet på Euronymous samt brenning av flere kirker og dømmes til maksstraff på 21 års fengsel. 

I en voiceover ber Euronymous publikum om å ikke sørge over hans død, siden han levde et vellykket liv og oppnådde mange ting.

## Rollebesetning

* Rory Culkin som Øystein «Euronymous» Aarseth
* Emory Cohen som (Kristian) Varg «Count Grishnackh» Vikernes
* Jack Kilmer som (Per Yngve) Pelle «Dead» Ohlin
* Anthony De La Torre som Jan Axel «Hellhammer» Blomberg
* Sky Ferreira som Ann-Marit
* Valter Skarsgård som Bård Guldvik «Faust» Eithun
* Sam Coleman som Jon «Metalion» Kristiansen
* Jonathan Barnwell som Jørn «Necrobutcher» Stubberud
* Wilson Gonzalez Ochsenknecht som Vikernes' sjåfør
* Gustaf Hammarsten som Finn Tender
* Lucian Charles Collier som Stian «Occultus» Johansen
* Anette Martinsen som nyhetsoppleser
* Andrew Lavelle som Gylve «Fenriz» Nagell
* James Edwin som Kjetil Manheim
* Arion Csihar som Attila Csihar
* Jason Arnopp som seg selv
* Jon Øigarden som Magne Andreassen

## Produksjon
*Lords of Chaos* er basert på Michael Moynihan og Didrik Søderlinds bok *Lords of Chaos: The Bloody Rise of the Satanic Metal Underground* (Feral House, 1998). 

Opprinnelig skulle den japanske regissøren Sion Sono lage en film basert på boken, med Jackson Rathbone i hovedrollen som Varg Vikernes. Manuset ble skrevet av Hans Fjellestad, Ryan Page, Adam Parfrey og Sono selv. I juli 2009 uttalte Sono at innspillingen skulle begynne i Norge i august og at filmen skulle lanseres i 2010. Senere trakk Rathbone seg fra filmen på grunn av kolliderende avtaler.

I mai 2015 ble det så kunngjort at Jonas Åkerlund skulle regissere filmen. Den var planlagt innspilt i Norge høsten 2015, men av ukjente årsaker startet ikke innspillingen før i 2016. 

Det ungarske black metal-bandet Bornholm fungerte som konsulenter for filmen, og lærte Culkin og de andre skuespillerne å se troverdige ut når de spilte på instrumentene.

Filmen ble i hovedsak spilt inn i Oslo, mens liveopptredenene ble filmet i Budapest, Ungarn. Dette inkluderte filming av Metallicas musikkvideo "ManUNkind", som er en gjengivelse av den famøse Mayhem-konserten på Jessheim – men altså med Metallicas låt som lydspor. 

De brennende kirkene, som var i en skala på halvparten av originalenes størrelse, ble bygget av materialer fra settene til *[[Blade Runner 2049]]*, som også ble filmet i Budapest.

Vikernes uttalte i en YouTube-video i 2016 at han, Mayhem og Darkthrone hadde nektet bruk av musikken deres i filmen. I et intervju fra 2018 sa Åkerlund at de faktisk hadde sikret seg bruksrettigheter til Mayhems musikk.

## Historisk nøyaktighet
Åkerlund beskrev filmen som «om sannhet og løgn». I et intervju kom det frem at Åkerlund fikk tilgang til sentrale politirapporter samt detaljerte bilder av Aarseths platebutikk Helvete og huset bandet holdt til i. Åkerlund filmet også på de faktiske stedene for utendørsbilder, for eksempel utenfor Aarseths leilighet og det gjenoppbygde Holmenkollen kapell.

Culkin sa at han forberedte seg på rollen sin ved å konsultere flere fra Aarseths omgangskrets: "De sammenlignet ham nesten alltid med en mytologisk skapning: en person sa at han var litt som en gnom og en annen sa at han var som en ond alv. Han var en liten fyr, men selvsikker, og omga seg med en slags klan som fremhevet og idoliserte ham."I en scene fra filmen erklærer Ohlin anakronistisk: "*We are Lords of Chaos*". Tittelen stammer faktisk fra en ikke-relatert amerikansk kriminell gjeng, da boka som filmen bygger på ikke utelukkende handler om den norske black metal-scenen.

Jack Kilmers fremstilling av bandets frontmann Pelle «Dead» Ohlin har blitt fremhevet som filmens mest nøyaktige skildring, med unntak av en scene der han har en katt hengende fra vinduet sitt. Den virkelige Dead drepte aldri katter, men jaget dem for moro skyld.

I filmen hopper man direkte fra konserten på Jessheim til Ohlins selvmord, noe som ble kritisert fordi det i virkeligheten hadde gått et helt år mellom hendelsene. 

Ohlin og Aarseths krangling og uenigheter ble ikke gitt noe tid i filmen med unntak av en scene der Aarseth hånende veiver en hagle foran Ohlin og foreslår at han skyter seg selv. Vikernes hevdet også at Ohlin på et tidspunkt knivstakk Aarseth, noe som ikke ble fremstilt i filmen.

## Lansering og mottakelse
Den første visningen av *Lords of Chaos* ble holdt på Sundance Film Festival 23. januar 2018. I Storbritannia ble den lansert 29. mars 2019, i USA kom den på kino 8. februar 2019 og via video on demand 22. februar 2019. I Sverige ble den lansert 5. april 2019 (Nordisk Film).

### Kritiker-mottakelse
På anmeldelsesaggregatoren *Rotten Tomatoes* er 73 % av 75 anmeldelser fra kritikere positive, med en gjennomsnittlig vurdering på 6,7/10. Nettstedets oppsummering lyder: "Lords of Chaos presenterer en mørk, men fengslende dramatisering av et ekte musikkmiljø, der en aggressivt nihilistisk estetikk førte til fatale voldshandlinger."På *Metacritic* har filmen en vektet gjennomsnittsscore på 48 av 100, basert på 17 anmeldelser fra kritikere, noe som indikerer *"blandede eller gjennomsnittlige anmeldelser"*.

I en anmeldelse for *[[The Hollywood Reporter]]* berømmet Justin Lowe *Lords of Chaos* som en "levende biografi" som "fremkaller både ærefrykt og avsky".  Amy Nicholson fra *Variety* skrev, "Til tross for Åkerlunds motvilje til å idolisere disse umodne barna er *Lords of Chaos* enormt moro ... han evner å få gode prestasjoner ut av en ung rollebesetning". *IndieWires* Michael Nordine ga filmen en B-rating og skrev "*Lords of Chaos* er ofte ubehagelig, men merkelig overbevisende – ikke minst fordi Åkerlund sørger for at filmen aldri tar seg selv så seriøst som hovedpersonene gjorde." 

På den negative siden noterte *[[The A.V. Club|The AV Clubs]]* Katie Rife at "Åkerlunds forståelse [av den norske black metal-scenen] er mer som forakt". Kory Grow fra *[[Rolling Stone]]* skrev: "filmens kanskje verste synd er tonen (...) Den er ikke morsom. Den er ikke trist. Mye av tiden er den heller ikke særlig interessant." Robert Ham fra *Consequence* skrev at "I stedet for å fri til [black metal]-publikummet, eller prøve å finne en mellomting av å feire musikken og forakte handlingene til noen av dens verste gallionsfigurer, latterliggjør han og avfeier unnfangelsen av en sjanger som et produkt av bortkommen ungdom." 

*[[The New York Times|New York Times]]*'  Manohla Dargis kritiserte filmen for "aldri å etablere et sammenhengende eller interessant synspunkt. Tonen svinger uproduktivt fra det klønete til det skumle, noe som skaper en følelse av at [Åkerlund] fortsatt jobbet med å finne ut av dette under redigeringen." Robert Abele fra *[[Los Angeles Times]]* oppsummerte: "Til syvende og sist ender det hele opp som en rotete blanding av stiler og holdninger, med lite innsikt i hva som gjorde denne destruktive klikken så tiltrekkende for tilhengerne."

### Reaksjoner fra virkelighetens Mayhem
Attila Csihar uttalte i et intervju fra januar 2019 at de nåværende Mayhem-medlemmenes offisielle holdning til filmen og dens skapere er et "big fuck you". Han påpekte at filmen var basert på en bok og kun fokuserte på Mayhem på 1990-tallet, ikke hele black metal-miljøet på den tiden. Han bekreftet at noen Tormentor-sanger dukker opp i filmen og at han selv spilles av sin sønn, Arion Csihar. Attila var selv til stede under innspillingen av kirkebrannscenene. I et senere intervju samme år kom han med en mer nyansert kritikk av filmen, og sa at selv om filmen er basert på virkeligheten er han uenig i hvordan historien ble presentert, og at personene ble fremstilt som "idioter".

Vikernes kritiserte filmen som "oppdiktet dritt", protesterte mot å bli portrettert av en jødisk skuespiller samt mot elementer i handlingen, og kalte skildringen "karaktermord".

Jørn «Necrobutcher» Stubberud har ambivalente reaksjoner etter å ha sett filmen: han har berømmet produksjonen og antrekkenes nøyaktighet, men også bemerket at filmen var "trist" og "ikke en god film", og at det var følelsesmessig hardt å se drapsscenene. Han forklarte Mayhems negative reaksjon på filmplanene med at bandet først ble kontaktet etter at produksjonen hadde startet, og at han ga tillatelse til å bruke Mayhems musikk i filmen etter å ha sett et grovt førsteutkast. Han har også bemerket at filmen er av svært liten betydning for bandet.

## Kuriøse fakta
Regissør Jonas Åkerlund var den opprinnelige trommeslageren i Bathory (1983–1984), men forlot bandet før de spilte inn noen album. Bandet var toneangivende under den første bølgen av black metal og fremheves som en av de viktigste inspirasjonskildene for bølge to, inkludert Mayhem.

I 1987 deltok Per Yngve «Dead» Ohlin som statist i en musikkvideo for Candlemass, produsert nettopp av Åkerlund.

## Referanser


## Eksterne lenker
*